ПРЕДЛОГ

На основу члана 123. тачка 3. Устава Републике Србије, а у вези са чланом 7. Закона о безбедности и здрављу на раду („Службени гласник РС”, број 35/23),

Влада доноси

**УРЕДБУ**

**О ИЗМЕНАМА И ДОПУНАМА УРЕДБЕ О БЕЗБЕДНОСТИ И ЗДРАВЉУ НА РАДУ НА ПРИВРЕМЕНИМ ИЛИ ПОКРЕТНИМ ГРАДИЛИШТИМА**

Члан 1.

У Уредби о безбедности и здрављу на раду на привременим или покретним градилиштима („Службени гласник РС”, бр. 14/09, 95/10, 98/18 и 35/23 – др. закон), у члану 3. став 1. тачка 6) речи: „било које друго” бришу се.

Члан 2.

У члану 8. став 2. и члану 15. став 1. тачка 1) речи: ,,радној околини” замењују се речима: ,,радној средини”.

Члан 3.

У члану 9. став 5. мења се и гласи:

„Инвеститор, односно заступник инвеститора је дужан да упозна координатора за извођење радова са увођењем послодавца или другог лица најкасније седам дана пре почетка њиховог рада на градилишту.”

Члан 4.

У члану 12. тачка 4) речи: речи: ,,испитивања опреме за рад” замењују се речима: ,,провере опреме за рад и прегледа и испитивања електричних и громобранских инсталација”.

Члан 5.

У члану 13. став 1. тачка 9) мења се и гласи:

„9) врши непосредну контролу градилишта на коме врши координацију, и то:

  (1) свакодневно на изградњи објеката за које грађевинску дозволу за изградњу објеката издаје министарство надлежно за послове грађевинарства;

(2) свакодневно када се издаје дозвола за рад за извођење радова на висини, у дубини, у скученом простору, у простору са потенцијално експлозивним атмосферама, на енергетском објекту, при коришћењу опасне хемијске материје, рад у зонама у којима је присутна озбиљна, неизбежна или непосредна опасност или штетност која може да угрози здравље запосленог;

(3) за остала градилишта према организацији и технологији извођења радова из Плана превентивних мера безбедности и здравља на раду, а најмање једном у пет радних дана.”

У тачки 10) речи: „евиденцију о обиласку” замењују се речима: „извештај о контроли”.

Став 2. мења се и гласи:

„Извештај о контроли градилишта води се у папирном облику или електронским путем. Извештај о контроли градилишта (прилог 6) одштампан је уз ову уредбу и чини њен саставни део.”

Члан 6.

Назив изнад члана 17. и члан 17. мењају се и гласе:

**„3. Консултовање и сарадња са запосленима**

Члан 17.

Консултовање и сарадња са запосленима и/или њиховим представницима за безбедност и здравље на раду спроводи се у складу са Законом о безбедности и здрављу на раду у вези са свим питањима која се односе на безбедност и здравље на раду на градилишту, а нарочито када се ради о примени одредаба чл. 12, 13. и 15. ове уредбе, водећи рачуна о ризицима од настанка повреда и оштећења здравља запослених и величини градилишта.”

Члан 7.

У Прилогу 4 – Преглед мера за безбедан и здрав рад на привременим и покретним градилиштима, додаје се уводна напомена, која гласи:

„Уводна напомена:

Обавезе наведене у овом прилогу примењују се кад год је то потребно због карактеристика градилишта, активности, околности или ризика.

За потребе овог прилога, израз „просторије” обухвата, између осталог и монтажне објекте.”

У делу А. Опште мере у тачки 7.1 речи: „температури околине” замењују се речима: „температури која не угрожава безбедност и здравље људе”.

У тачки 8.3 речи: „запослени могу бити” замењују се речима: „су запослени”.

У тачки 14.2.3 запета и речи: „уколико то захтевају разлози за приватност” бришу се.

У делу Б. Посебне мере, за I. Радна места у затвореном простору у тачки 10.1 после речи: ,,заштитним блокадама” додају се речи: ,,и морају да буду опремљене приступачним уређајима за лако препознавање и хитно искључивање у случају опасности”.

За II. Радна места на отвореном простору у тачки 5.1 после речи: ,,прописаним заштитним оградама” додају се запета и речи: ,,нарочито употребом чврстих корпи висећих скела које су довољно високе и имају најмање једну задњу плочу, главни рукохват и прелазни рукохват или одговарајући еквивалент”.

У тачки 5.2 после речи: ,,одговарајућа безбедност запослених” додају се речи: ,,и мора се обезбедити одговарајуће средство за приступ, заштитни опасачи и безбедносне методе за причвршћивање (анкер, сидриште, привремена линија живота и др.)”.

У тачки 13.3 реч: ,,одређеним” замењује се речју: ,,редовним”.

Члан 8.

У обрасцу 6 **-** Евиденција о обиласку градилишта, реч: ,,Образац” замењује се речју: ,,Прилог”, а у тачки 1. реч: ,,обиласка” замењује се речју: ,,контроле”.

Члан 9.

Ова уредба ступа на снагу осмог дана од дана објављивања у ,,Службеном гласнику Републике Србије”.

**О Б Р А З Л О Ж Е Њ Е**

**I. УСТАВНИ ОСНОВ**

Основ за доношење ове уредбе, садржан је у члану 123. тачка 3. Устава Републике Србије према коме Влада доноси уредбе и друге опште акте ради извршавања закона и у члану 7. Закона о безбедности и здрављу на раду(„Службени гласник РС”, број 35/23).

У члану 7. став 1. Закона о безбедности и здрављу на раду, утврђено је да се превентивне мере у остваривању безбедности и здравља на раду обезбеђују применом савремених техничких, ергономских, здравствених, образованих, социјалних, организационих и других мера и средстава за отклањање ризика од повређивања и оштећења здравља запослених, и/или њиховог свођења на најмању могућу меру.

**II. РАЗЛОЗИ ЗА ДОНОШЕЊЕ УРЕДБЕ**

Према евиденцији коју води Министарство за рад, запошљавање, борачка и социјална питања највећи број смртних и тешких повреда на раду догоди се у делатности грађевинарства. Анализом узрока и извора због којих је дошло до повреда на раду, утврђено је да су најчешћи узроци повређивања следећи: небезбедан рад на висини и на непрописно монтираним скелама; некоришћење прописане личне заштитне опреме – првенствено рад без заштитног шлема и заштитног опасача; рад у непрописно обезбеђеним ископима; непримењивање основних начела организације извођења радова; одступање од прописаног и утврђеног процеса рада; непрописна сарадња (координација) учесника у раду, непрописан рад са опремом за рад; неоспособљеност ангажованих на раду за безбедан и здрав рад; непотпуно спровођење мера безбедности и здравља на раду на местима рада; ангажовање знатног броја нестручних и неоспособљених лица. Такође, број активних градилишта у Републици Србији је у порасту тако да је на крају месеца јула 2023. године било 128.387 градилишта. На основу ових података, поставља се захтев да се делатности грађевинарства посвети додатна пажња како са нормативног аспекта, тако и са аспекта примене мера за безбедан и здрав рад. Уредбом о безбедности и здрављу на раду на привременим или покретним градилиштима („Службени гласник РС”, бр. 14/09, 95/10, 98/18 и 35/23 – др. закон), прописане су обавезе и одговорности свих учесника на градилишту – инвеститора, извођача радова, координатора за безбедност и здравље на раду и друга лица и свих других лица који раде на градилишту. У току примене Уредбе уочени су одређени недостаци, као и простор за додатно унапређење. Из наведених разлога неопходна је измена и допуна Уредбе ради обезбеђивања безбедности и здравља запослених и других лица на градилиштима.

Такође, извршено је усклађивање са одредбама новог Закона о безбедности и здрављу на раду и даље усклађивање са Директивом Савета 92/57/ЕЕЗ од 24. јуна 1992. године о примени минималних услова за безбедност и здрављe на раду на привременим или покретним градилиштима.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Чланом 1. Предлога уредбе врши се прецизирање и усклађивање са одредбом члана 23. ове уредбе.

Чланом 2. Предлога уредбе врши се терминолошко усклађивање са одредбама Закона о безбедности и здрављу на раду.

Чланом 3. Предлога уредбе прописује се рок у коме је инвеститор, односно заступник инвеститора дужан да упозна координатора за извођење радова са увођењем послодавца или другог лица најкасније седам дана пре почетка њиховог рада на градилишту.

Чланом 4. Предлога уредбе врши се терминолошко усклађивање са Законом о безбедности и здрављу на раду.

Чланом 5. Предлога уредбе врши се прецизирање ситуација које се односи на обавезу координатора за безбедност и здравље на раду у фази извођења радова да свакодневно обилази градилиште на коме врши координацију и могућност да води извештај о контроли градилишта у електронском облику.

Чланом 6. Предлога уредбе врши се измена и допуна одредаба које прописују обавезу консултовања и сарадње са запосленима.

Чланом 7. Предлога уредбе у Прилогу 4 – Преглед мера за безбедан и здрав рад на привременим и покретним градилиштима врше се измене и допуне у циљу даљег усклађивања са Директивом Савета 92/57/ЕЕЗ од 24. јуна 1992. године о примени минималних услова за безбедност и здрављe на раду на привременим или покретним градилиштима.

Чланом 8. Предлога уредбе у Прилогу 6 врши се терминолошко усклађивање са изменама у члану 5. ове уредбе.

Чланом 9. Предлога уредбе регулише се време ступања на снагу уредбе.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ УРЕДБЕ**

За спровођење ове уредбе није потребно обезбедити средства у буџету Републике Србије за 2024. годину, као и за наредне две фискалне године.